Príloha k VZN mesta Košice č. 45 
Trhový poriadok trhových miest

Trhový poriadok príležitostných trhov

§ 1
Vymedzenie pôsobnosti

Táto príloha bližšie určuje, v súlade s § 5 zákona č. 178/1998 Z. z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, osobitné podmienky predaja výrobkov a poskytovania služieb na príležitostných trhoch v Košiciach, a to remeselných, vianočných, výročných a iných trhoch. Pokiaľ táto príloha neurčuje inak, vzťahujú sa na predaj výrobkov a poskytovanie služieb (ďalej len „predaj“) na príležitostných trhoch ustanovenia základnej časti tohto nariadenia.

§ 2
Správa a určenie príležitostných trhov

(1)	Správu príležitostných trhov vykonáva Mesto Košice, Trieda SNP 48/A, 040 01  Košice.

(2)	Priestranstvom na konanie príležitostných trhov je spravidla centrálna pešia zóna mesta Košice. 

(3)	Rozmiestnenie predajných plôch na každom príležitostnom trhu v príslušnom kalendárnom roku sa oznamuje na základe osobitného organizačného pokynu, ktorý vydá správca príležitostného trhu.

§ 3
Predajný a prevádzkový čas príležitostných trhov

Prevádzkový a predajný čas príležitostných trhov určuje správca príležitostných trhov v povolení. 

§ 4
Druh predávaných výrobkov a poskytovaných služieb

(1)	Na príležitostných trhoch je povolený predaj týchto výrobkov: 
a)	knihy,
b)	drobné umelecké predmety vrátane suvenírov a drobné remeselné výrobky,
c)	kožené výrobky, sedlárske a remenárske výrobky, kožušiny a výrobky z nich,
d)	vlastné výrobky z textilu a dreva, ručne vyšívané výrobky,
e)	keramika vlastnej výroby,
f)	syrové výrobky, cukrovinky a med,
g)	pivo, víno, medovina, spotrebiteľsky balené alebo určené na priamu konzumáciu na mieste.

(2)	Na príležitostnom trhu je povolené poskytovanie služieb rýchleho občerstvenia a stravovania, t. j. jedlá a nápoje určené na priamu konzumáciu na mieste.
(3)	O obmedzeniach podávania niektorých druhov potravín môže rozhodnúť orgán na ochranu zdravia podľa aktuálnej epidemiologickej situácie.

§ 5
Podmienky predaja

(1)	Na príležitostných trhoch môžu predávať výrobky a poskytovať služby fyzické osoby a právnické osoby oprávnené na podnikanie podľa osobitných predpisov). 

(2)	Na príležitostných trhoch nesmú predávať osoby mladšie ako 18 rokov.

(3)	Predajnú plochu a predajné zariadenie môže využívať len osoba na základe zmluvného vzťahu so správcom trhu.

(4)	Okrem ostatných podmienok vyplývajúcich z osobitných predpisov a určených v základnej časti tohto nariadenia sú predávajúci povinní 
a)	používať na predaj len správcom trhu určenú predajnú plochu,
b)	predávať len v správcom trhu schválenom predajnom zariadení na určenom mieste.

(5)	Premiestňovanie predajného zariadenia a zmena predajnej plochy v rozpore s vydaným povolením počas príležitostných trhov je zakázané.

(6)	Počas príležitostných trhov je v priestore trhu zakázané:
a)	skladovať akékoľvek obaly po predajnom čase mimo predajného zariadenia,
b)	parkovať motorové vozidlá, okrem zvláštnych povolení vydaných správcom trhu. 

(7)	Zásobovanie a dovoz tovaru motorovými vozidlami na trhové miesto je povolené do 9.00 hod. a po 21.00 hod. 

(8)	Nájomca predajného zariadenia (stánku) je povinný dodržiavať platné predpisy bezpečnosti ochrany zdravia pri práci a platné predpisy požiarnej ochrany. Vlastné predajné zariadenie (stánok) musí vyhovovať platným STN.

§ 6
Pravidlá dodržiavania čistoty a hygieny počas predaja výrobkov a poskytovania služieb a po skončení prevádzky

(1)	Osoby predávajúce výrobky alebo poskytujúce služby na trhovom mieste sú povinné:
a)	udržiavať predajnú plochu počas predaja a po jeho skončení upratané, v čistote a v poriadku a predajné zariadenia (stánky) v prevádzkyschopnom stave,
b)	mať pri predaji čistý pracovný odev,
c)	predávať bezchybné a zdravotne nezávadné výrobky,
d)	vylúčiť zdraviu škodlivé, skazené a falšované potraviny,
e)	zabezpečiť podmienky pre predaj zdravotne neškodných potravín,
f)	dodržiavať hygienické predpisy, predpisy v oblasti obchodu, cien, poplatkov a všetky ostatné súvisiace predpisy a tiež umožniť výkon úradnej kontroly a zabezpečiť splnenie uložených opatrení.

(2)	Na skladovanie potravín – mäsa, mäsových výrobkov, syrových výrobkov, musia byť v predajných zariadeniach zabezpečené a včas zapojené chladiace a mraziace zariadenia. Musí byť zabezpečené oddelené skladovanie všetkých druhov výrobkov vzájomne ovplyvňujúcich zdravotnú neškodnosť a kvalitu.

(3)	Potraviny a nápoje môžu byť podávané len v jednorazových nenávratných obaloch a pohároch.

(4)	Ak sa kontrolou zistí, že predávané výrobky alebo poskytujúce služby nezodpovedajú požiadavkám stanovených všeobecne záväznými predpismi, kontrolný orgán:
a)	zakáže predaj výrobkov a poskytovanie služieb na trhovom mieste a osoba predávajúce výrobky alebo poskytujúce služby je povinná uhradiť náklady na kontrolu zdravotnej nezávadnosti a kvality ako i peňažnú sankciu podľa platných predpisov,
b)	upozorní na túto skutočnosť správcu príležitostných trhov a príslušný orgán, u ktorého je predávajúci registrovaný.

(5)	Účastníci trhu sú povinní dodržiavať čistotu a poriadok, dodržiavať predpisy vzťahujúce sa na predaj uskutočňovaný na trhu a správať sa tak, aby svojim konaním nespôsobili ujmu sebe alebo iným osobám. Za straty finančných hotovostí alebo iných vecí účastníkov trhu správca príležitostných trhov nezodpovedá.

§ 7
Spôsob určenia nájomného za prenajatú plochu a predajné zariadenia počas konania príležitostných trhov

(1)	Minimálna denná výška nájomného za prenajatú plochu je nasledovná:
a)	predajné zariadenie so suvenírmi	10 €/za stánok do 3x3,5 m (šírka x hĺbka),
b)	predajné zariadenie s predajom vína, piva, medoviny 	50 €/za stánok do 3x3,5m (šírka x hĺbka),
c)	predajné zariadenie poskytujúce občerstvenie s bezmäsitými špecialitami 	25 €/za stánok do 3x3,5 m (šírka x hĺbka),
d)	predajné zariadenie poskytujúce občerstvenie s mäsovými špecialitami 	8 €/za m2.

(2)	Ak je rozmer predajného zariadenia väčší ako je uvedené v odseku 1 tohto paragrafu, nájomné za prenajatú plochu sa zvýši o celú výšku nájomného podľa špecifikácie uvedenej v odseku 1. 

(3)	Osobám, ktoré predávajú v predajnom zariadení výrobky ľudových remesiel spojené s ukážkami ich výroby sa prenajatá plocha poskytne za 1 €.

(4)	Ak bude viac záujemcov o nájom predajnej plochy alebo predajného zariadenia  s rovnakou ponukou predaja výrobkov alebo poskytovania služieb v predajnom zariadení, vyberie sa ten záujemca, ktorý predloží najvyššiu ponuku, a v prípade rovnosti ponúk sa vyberie záujemca losovaním.

(5)	Odseky 1 až 4 sa uplatňujú pri nájme za prenajatú plochu, ktorého trvanie s tým istým nájomcom neprekročí desať dní v kalendárnom mesiaci.

(6)	Pri nájme za prenajatú plochu, ktorého trvanie s tým istým nájomcom prekročí desať dní v kalendárnom mesiaci bude minimálna denná výška nájomného za prenajatú plochu určená podľa osobitného predpisu).

(7)	Denná výška nájomného za predajné zariadenie mesta Košice je nasledovná:
a)	predajné zariadenie so suvenírmi	15 € + 20 % DPH,
b)	predajné zariadenie s predajom vína, piva, medoviny a občerstvenia
     s bezmäsitými a mäsovými špecialitami 	30 € + 20 % DPH.